khistorydata/jeongjo-sjw-relations huggingface dataset:
정조 10년 · 목
敎曰。聞來住江舍已有日。而尙不入城。處義無已過當。元戎重務。卿旣兼管。發巡又在今夜。此時卿豈退處城外。使宿衛瘝曠乎。急於敦召。未暇長語。卿須體予至意。卽日入城。仍爲登筵。聽予面諭事。遣承旨傳諭于徐判府事。○政院啓言。訓鍊都監巡邏。都提調當爲總察發巡。而方在江郊。不得擧行。敎以。莫重宿衛。因卿在城外。若致竟夜闕巡。則國體師律之虧損姑舍是。在卿道理。恐亦不安於心矣。俄於承宣敦諭。略及玆事。而日勢向晩。尙未聞筵朝之期。更令承宣。傳予此意。卿須卽起入城事。更令敦諭承旨傳諭。期於偕入。 承旨李謙彬書啓。臣馳往傳諭于徐命善處。則以爲臣於屛蟄鄕廬之日。訓局從事官來傳總察之命。而有若聞靜攝必當上來之敎。情踪有未暇顧。來伏江外。以爲從便承候之計矣。卽者近密之臣。齎傳聖諭。促臣入城。見今合辭雖停。輿情愈激。逐日公車之畓至。無非罪臣之論。其中前掌令館學生之疏。則遣辭無復餘地。人臣受此指目。不可自立於天地之間。尙何去就之可論哉。至於軍務管領。不容暫曠。雖以訓將之簿出近郊。有此兼察之擧。臣之所處。比訓將倍遠。而迄無變通。今夜巡綽。又將緣臣煩稟。罪上添罪。惟願亟被當律云矣。又書啓。臣傳諭于徐命善處。則以爲。臣俄者承宣之回。倉卒附奏。辭不達意。卽又有偕入之命。臣之來到江郊。祗爲便近承候之計。而及見諸疏謄本。則心寒骨驚。猶是歇後語。却恨此行之誤着。而不可追矣。惟當戲伏荒江。血泣訟愆。以畢餘生而已。抛却軍務。已至五六日之久。雖以此亟行師律。臣固甘心。王人來守。迫隘轉甚。惟有一死云。臣旣承偕入之命。姑爲仍留。敎以。俄下敦諭。備悉虛佇之意。及覽書啓。巽辭愈摯。無意入城。予誠愕眙失圖。繼之以慨咄也。近來章奏之侵逼。蓋因外廷未諳伊時事狀。以是之故。一例賜數字批。以示不槪之意。卿何必過加引咎。不念無辨之義乎。況今合辭已停。一向處義。尤涉過當。日已向曛。發巡在卽。而因卿處外。將未免闕巡。揆以國體。寧不虧傷。悲疚之時。屢煩酬應。以卿體國之誠。亦豈不不安於中乎。簉朝之期。方此臨軒而竢之。卿須體予至意。隨承宣卽爲入城。仍卽擧行訓局兼務事。爾其更爲傳諭。期於偕入。政院又以發巡時急。更鼓已下啓。敎以。都提調方在總察爲兼大將。而尙無變動。更漏今近二鼓。似此事例。古有是否。今夜則將未免闕巡。然一營豈有三帥。他營將臣中兼察一款。非可論。本營中軍。自本院發牌權管各牌將卒行巡城外。牌則卽令時大將。如例發巡事。使之聽傳敎。揆以重宿衛嚴師律之道。未安甚矣。仍以此意。傳于都提調。
정조 10년 · 강
遞刑曹判書兪彥鎬。以徐浩修代之。遞禮曹判書鄭一祥。以尹蓍東代之。竝前望也。
정조 10년 · 목
彥鎬職務相妨故也。○敎曰。昨日不參。處義太過。詞訟劇地。不可暫曠。刑曹判書徐浩修申飭行公。
정조 10년 · 강
遞禮曹參判沈豊之。參議趙城鎭。兵曹參判李敬養。
정조 10년 · 목
宜欲一伸兼隅。議禮宿衛之地。不可暫曠故也。
정조 10년 · 강
有政。吏曹判書李命植。參議金宇鎭進。
정조 10년 · 목
以李祖承爲戶曹參議。徐龍輔爲大司成。徐浩修爲藝文提學。李秉模爲禮曹參判。尹尙東爲兵曹參判。朴天行爲禮曹參議。成德兩爲校理。金履翼爲副校理。李敬五成種仁爲修撰。李性源爲工曹判書。李崇祜爲右尹。○咸鏡道吉州牧。老職資憲崔秀恭等五人。安邊府。老職嘉善邊辰甲。德源府。老職嘉義金業伊等二人。永興府。老職正憲梁俊必等十二人。咸興府。老職資憲金贊元等十人。北靑府。老職正憲吳益文等四人。端川府。老職崇政黃起貞等五人。明川府。老職嘉善朴枝益。鏡城府。老職嘉義南萬世等十四人。富寧府。老職嘉善金振俠等二人。荗山府。老職嘉善李厚光等二人。 會寧府。老職正憲邊尙敏等二人。穩城府。老職嘉義金友京等三人。慶源府。老職通政鄭萬祥。文川郡。老職嘉義卓萬伊等二人。高原郡。老職嘉善金春植等四人。定平縣。老職崇政張以德等五人。洪原縣。老職通政李起種。利城縣。老職嘉義金九恒等三人。竝老職加資下批。
정조 10년 · 목
忠淸兵使具世勣狀啓。 南邊舊城面勢不齊處一百三十步。北邊體城崩頹兩處合二十步。及北門虹霓外左右築動退處。盡爲修改。而仍建門樓三間。竝與南門樓六間。西門樓三間。及舖樓八座。蓋瓦。三門門樓施丹艧。四門守直軍舖各二間。新建蓋瓦。女堞五百九十一垜。每垜廣二步半。高周尺四尺五寸。完築蓋甓。內外塗灰。體城高低。隨地不同。而最高處周尺二十三尺。最低處亦不下十八尺。周回一千四百八十九步。今五月初八日畢役。體城之役。皆在於前兵使金永綬。臣悉遵前規。續成者。不過女堞。門樓軍舖及蓋甓塗灰而已。臣董督昧方。訖役遲滯。至於四朔。不勝惶恐。緣由馳啓。
정조 10년 · 강
工曹判書李性源上疏辭職。賜例批。
정조 10년 · 목
承旨趙衍德啓言。明日加漆時長生殿提調不可不備員。新除授工曹判書。請牌招察任。從之。
정조 10년 · 강
守禦使鄭尙淳疏陳病狀乞遞。賜例批。
정조 10년 · 강
大司諫李東馨上疏。賜批。
정조 10년 · 목
疏略曰。噫嘻。自有天地以來。豈有若夏賊之至凶憯至悖惡哉。凡係此賊之支屬黨與。則今日北面者。誓不與竝一世。及夫恭瑮兩賊出。而根柢可覈。窩窟可拔。而一味掩覆。歲月寢久。義理愈晦。伏願廓揮乾斷。永杜亂本。噫春秋之義。必先黨與。夏賊本自勢家强族。平日腸肚言議。與之相通者。豈無其人。而若其形迹昭著。萬口難掩。則李秉鼎是已。夏賊伏法之後。尙使之假息輦轂之下者。可謂國有三司乎。若不先正秉鼎之罪。則非復辨別逆順。明示好惡之道。臣請略陳其本末焉。渠本賊性奰慝。行已陰險。貪營榮饕利。甚於飢渴。趨時赴勢。若嗜芻豢。前後附麗權凶。無所不有。雖以其誣飾筵奏一事觀之。急於倖逭黨逆之科。敢爲欺天之擧。放恣無忌。何至此極。若其附麗夏賊。亦以憑藉榮賊。昏夜去來。自許血黨。聖上代極之初。夏賊裒然以三司之長。扳進一箚。滿紙營護。極口奬詡。謂以向善衛道。至請言者之反坐。第未知向善者何事。衛道者何事。而其磨肌戞骨。死生以之之狀。此可謂一大證案。自是以後。秉鼎傾事夏賊。百倍於前。稠人廣坐。輒稱恩人。事無緊漫。莫不參涉。故夏賊一席爲秉鼎弊盡之言。傳說狼藉。至今未已。臣謂李秉鼎先施竄配之典。以懲凶徒。以淸世道。批以。李秉鼎事。奚特非其時而已。以此等說。容易構人。人孰全有軀命。非爲秉鼎地。爲世道朝家。予欲無言矣。敎曰。夏賊是何等劇賊。而以平日稠中之分。驅之黨逆之律。則驅之者能免反被。至於李秉鼎乙未遭彈後事。事實與諫長疏。萬萬不相似。夏賊前箚後章。畢竟心疏。自歸掩不得之科。再昨冬卿宰入待。已有筵敎。以此驅秉鼎。秉鼎能愧服乎。曰向善衛道云云。諫長雖無難誦謄。而何乃太不費思。大抵夏賊之爲夏賊。權輿於後章。今若於向衛二字。說去錯了。則豕突之漸。不可不慮。苟欲構人。何患無辭。而寧忍發此口氣乎。一宰臣遭彈。豈必縷縷。而所可懼者。黨逆二字。將作彈人之茶飯語。何異設逆穽於廷中。欲望其不罹。如是而人不滅而國不亡乎。 大司諫李東馨亟施削職之典。俾知予爲諸臣欲竝生之至意。
정조 10년 · 강
修撰金方行疏論醫官之罪。賜例批。
정조 10년 · 강
推考濟州牧使李命俊。
정조 10년 · 목
政院啓言。濟州前牧使尹得逵有旨祗受狀啓後錄老人。前已下批矣。時牧使李命俊又爲抄啓。而依數疊錄。無一加抄。所當請推還送。而矇然人啓。至有下批之命。臣之不察。已極惶悚。而該牧使之不能審愼。有此後錄謄啓之擧。事極駭然。請從重推考。原狀本勿施。從之。
정조 10년 · 목
敎曰。發靷時陪從史官。以翰林中一員進去。注書加出一員進去。又敎曰。開金井時。 都承旨進去。又敎曰。發靷時陪從承旨。以分承旨差出進去。又敎曰。發靷時靈輿陪從百官。依戊申年例磨鍊。而春桂坊曾時任人陪從。亦依壬申年例爲之事。分付禮曹。前期令吏兵曹分班。別單啓下事分付。
정조 10년 · 목
卯時二十度加漆。酉時二十一度加漆。
정조 10년 · 강
召見魂宮都監提調及禮堂于殯宮。
정조 10년 · 목
禮曹判書尹蓍東啓言。補編受 敎條。 毓祥宮擧動。以視事服擧行矣。來頭 儲慶宮 毓祥宮延祜宮 義烈宮展拜時。殿下御翼善冠白袍烏犀帶白皮靴。百官以烏紗帽黑角帶白袍隨駕事。請磨鍊。從之。又啓言。發靷時靈輿陪從百官。依戊申例磨鍊。而春桂坊時任曾經人陪從。亦依壬申例事命下矣。曾經師傅賓客輔養官。當一體陪從。請以此磨鍊。從之。又啓言。戊申謄錄下玄室時。在京百官。會于仁政殿庭。哭再拜訖。奉慰問安。而闕內入直及入直將士。各司入直官員。各於直所門外哭再拜。今亦依此分付。而百官望哭處所。以何處磨鍊乎。敎以。在京百官哭班。以通化門內磨鍊。闕內入直人員。入直將士。入直官員等望哭一節。依例爲之。但禁軍及建陽門入直禁衛軍。臨時除標信會哭於弘化門軍兵直所。又啓言。下玄室。以閏七月十九日酉時擇入矣。封閉立主。自爾遲滯。必至夜分。返虞勢難當日擧行。何以爲之。敎以。卿等言是矣。以翌日磨鍊。 蓍東曰。初虞祭。則遵不出是日之禮。請行之于墓所。從之。○魂宮都監堂上徐有隣啓言。魂宮牀卓。墓所牀卓。依 懿昭墓爲之事命下矣。發遣郞廳。出見樣以來。皆將倣此擧行。而聞 懿昭墓祭床二坐。又無左右挾床。  懿昭墓燭床爲二雙云。今番則就此折衷。魂宮祭床。以差小四坐磨鍊。墓所燭床一雙除之。魂宮墓所三年內所用挾床。請依他例措備。從之。又啓言。魂宮所用唐家。以 懿昭墓移安件移用事命下矣。移安廳旣已依他例。以高欄平床及他交椅排設。則神榻交椅四面床八面床。別無所用。唐家移用時。請一體移用。從之。○墓所都監啓言。靷路修治。別定牌將軍人使用似好。論理草記事命下。而伏見傳敎下者。今則以舟橋移定治道一款。今無可論爲敎矣。自墓所至洞口。五百八十五步。自都監別牌將軍人。今將治道。自洞口至元大路。爲六百餘步。此則例自燻造契修治。及其大路。自京兆依例修飭。而洞口內治道所入公私田。雖甚零星。不可不給代給價。請令該曹擧行。從之。敎以。燻造契人之專管部內治道之役。當初因渠輩自願。使之設契應役。而殊與外邑民人無價赴役。少有異焉。今番各都監役事。凡係用民力者。皆欲除弊。契人等處。自本都監。略給米錢。俾除專當之費。城外家前民人之治道處。亦令京兆査出。勿論率丁有無。竝許頉給於輿士補土之役事。分付。○禮葬都監啓言。一二房工役已畢。工匠幷皆罷遣。施彩之役。臨時擧行。而三房則表石磨役。未及完了。玉印竹册。今將次第始刻。堂郞依例開坐看檢。又啓言。發靷及返虞時魂帛輦平轎子。初度習儀始用矣。或有渝傷處。則不可不修補。外寺件請陪來奉審。敎以。不必取色。勿爲取來看審。輦輿儀仗。亦勿取色。○吏曹挽章書寫官十望。前校理李鼎運。前修撰李錫夏。前佐郞朴宗正。副司果鄭景祚金載翼吳翼煥。前持平徐有鍊。 持平韓光植。 副司果沈銖閔師宣。
정조 10년 · 강
命禮判。釐正啓殯後各奠儀註。
정조 10년 · 목
敎曰。啓殯奠以後各奠皆當親臨。而儀註有不可不釐正者。與丙申 國恤時有異。親臨時代奠官不必行事。禮判旣承筵敎。此等處。使之照檢釐正可也。
정조 10년 · 강
以趙興鎭李泰永爲承旨。 前望也。
정조 10년 · 강
命犯夜院隸及都隸。嚴棍充軍。
정조 10년 · 목
政院啓言。本院出納命令。號令百司。故雖人定之後。院隸例以公事往來。昨夜發巡事傳命之際。一所監軍李海愚。稱以犯夜。決棍於待漏院前。渠以幺麼武弁。不爲關由。任意治罪。不可無警。而本院請推之外。無可施之罰。何以爲之。敎以。爾等可謂不識道理矣。爾等不讀明義錄乎。夜禁一事。尙敢發口乎。至於關由云云。大是妄發。雖差備所屬。非衣紅之掖隸。亦未嘗草記後決罪。外此上司進來之弊。亦已嚴禁。則卽其地決棍。自是常法。監軍以年少武弁。未諳格例。設有關由於本院之事。本院職在惟允。事當據此事陳聞請罪。而今也反以不關由爲說可乎。然院隸果佣勿禁帖乎。被棍云。亦幾度乎。萬一佩帖而被重棍。則監軍容有妄率之罪。反是則都隸及該隸。當令今夜監軍騎郞。決棍十五度。遠地充軍。以嚴夜禁。以懲日後。卽令兵曹入直堂上。問于該監軍草記。兵曹啓言。問于該監軍李海愚。則以爲。昨夜初更未。巡到金虎門外。則有院隸四人。而三人坐於門外。一人臥其傍矣。考見勿禁帖。則三人有。金得秋一人獨無帖。故問之。則果有帖而借人云。果施一度之棍。仍爲放送云矣。敎以。院隸之待令漏院者。元無着上衣。自是恒事。意謂漏院內被捉。有此査問之命矣。旣曰執捉於金虎門外云爾。則渠已擅離信地。況帖文之借人。自有當律。大抵渠輩雖曰賊隸。傳命事體至爲嚴重。若因他事。被杖於各司。則政院之請罪該官員。足謂之得體。自上處分。亦豈歇後。而至於夜禁一事。渠輩亦有腸肚。雖不讀明義錄。亦豈不知海根事乎。聞夜禁二字。必當戰栗之不暇。何敢擧頭束訴乎。到今不佩帖文。只受一棍之狀。已悉於査啓。依初下敎。都隸該隸。令一所監軍騎郞嚴棍。移送秋曹充軍。實注書自今日入直。明義錄原編上卷突誦後。政院微稟替直掖隸之犯夜。猶且不容貸。況院隸乎。此後院隸非傳命或不佩帖者。巡捕廳各營。萬一故縱。卽其地不決罪者。當隨現重勘。令兵判嚴飭。至於監軍事。亦甚駭然。不棍則已。焉有一度之棍乎。亦令兵判施罰。
정조 10년 · 목
政院啓言。全羅道六月朔進上膳狀物種。一依常時上供之例矣。今番旣自禮曹。依戊申例。以素膳限卒哭封進事。啓下知委。則該道之不能審察。誠極未安。請從重推考。從之。
정조 10년 · 목
疏略曰。臣之乍去旋來。謂之沒廉恥可也。無忌憚亦可也。若臣實情。旣聞聖體靜攝之報。忘一已危迫之私。進伏近郊。要便承候而已。自見前掌令館學生之疏。始焉驚怖。終又悲冤。縱不能剚腹刎頸。以洩無窮之痛。竊庶幾終身僇廢。粗效自靖之義。緣臣不忠。致使刑政失平。人心未厭。言之罔極。一至於此。如不亟行當律。輿情無以少定。國論無以少謝。臣之泣祝。只在終始憫念之恩而已。且以夜巡之過時未放。至有宿衛疏虞之敎。而臣旣以誅殛爲究竟之期。則以此請勘。猶屬歇後。玆附獄中上書之義。猥入文字。伏乞科臣當勘之律。批以。昨於書啓之批。罄予至意。意謂卿幡然改圖。卽日入城。伊後以啓以章。巽讓愈往愈甚。體國之意。固如是乎。多少俱在敦諭中。此不復煩。卿須諒之諒之。安心入來。以副予區區之望。仍敎曰。此批答。偕來承旨傳諭。○敦諭曰。卿之遜荒。今幾日矣。予之敦召。凡幾遭矣。前後書啓之批。罄悉虛佇之意。不料卿跡。又到此際。愕然失圖。繼之以慨咄也。噫彼人言之來。雖云侵逼。以卿體國之誠。何必過引。不念無卞之義乎。合辭之停。今已有日。則卿之處義。尤不當一向邁邁。況此悲疚之中。使予屢煩酬應。卿亦豈安於心乎。旣遣近密之臣。且敷心腹之諭。卿若只思一身之去就。不顧君臣之分義。則尤非予所望於卿者也。卿須亟回遐心。體予至意。待朝幡然入來。以副予如渴之望。刑曹參判蔡弘履書啓以爲。敬奉聖諭。傳于判府事徐命善處。則以爲。臣昨上瀝血之章。顒俟體諒之。恩卽者宰臣。齎傳敦諭。繼又承宣。來頒批旨。臣是何人。叨此殊渥。雙擎九拜。感淚無從。噫臣之負犯。卽邦憲之所難貸。臣之遭罹。卽覆載之所不容。至今假息於輦轂之下者。維荷恩造之曲保。而輿情之拂鬱則極矣。況且乍鄕乍郊。曾未一旬。旋卽彈冠入城。則是國法之不畏也。國論之不恤也。臣雖無狀。豈忍爲此。今若憑恃寵靈。敢作進身之節拍。則其將爲放恣無忌之人。聖明之世。將焉用彼臣。責勉之敎。至及君臣之義。而冥頑不省。轉動無路。席稿泥首。惟願速被嚴誅云矣。
정조 10년 · 강
原春監司李致中。以鬱陵島搜討形止馳聞。
정조 10년 · 목
原春監司李致中狀啓。 鬱陵島搜討。乙巳年爲次第。而因嶺東慘歉。前監司徐鼎修狀聞停止。今年搜討官當次。越松萬戶金昌胤牒呈內。四月十九日。候風于平海丘尾津。二十七日午時。分四船與倭學李裕文。上下員役沙格竝八十名齊發。二十八日卯時。船格等指曰。彼黑雲底。乃島中上峯云云。未過數時。最高三峯。宛然入望。四更未。四船同聚。悲喜交極。各陳危怖之狀。二十九日。解纜到苧田洞。四船之人。沐浴山祭後看審。則自洞口至中峯二十餘里。重峯疊嶂。內外相連。中有三峯最秀。此是一島之主鎭。而洞裏石城痕。周可數三里。宛然猶存。城內有大錐巖小錐巖石礎苧田等處。土地平衍。可墾田畓八九石落。前進可支仇味。則山腰有兩石窟。其深難測。 可支魚驚出投水之際。砲手齊放。捉得二首。五月初一日卯時。轉向南邊倭船滄。則自洞口至中峯三十餘里。皆是殘山。石城石塔石葬等遺址宛然。轉向前面。巖壁削列水邊。到長作地竹林處。則竹林稀疏。元無體大者。北到天磨仇味。初二日平明省審。則有巖屹立水中。狀如牛角。名以帿竹巖。束有防牌島。距大島爲三里許。初三日到玄作地。石山重疊。海邊則嚴石而已。錐山則山形奇異。石色怪黑。竹巖則兩巖屹立。狀如帿竹。傍有孔巖。中通小桶船。到黃土仇味。則山形重疊。谷水成川。可畓三十餘石。可田數十餘石。自洞至中峯三十餘里。左右土窟巖石上。有前日搜討官等題名。初四日轉向香木亭。大抵一島周回。可百二十餘里。南北七八十里。東西六七十里。四面皆絕壁。山形箇箇峻險。大溪小澗。或瀑或流。千丈銀虹。萬斗噴玉。自待風所。望見樹木。則冬栢側栢香木楓木檜木欕木梧桐桑楡檀木。羽蟲則島鷗。毛族則㹨鼠而已。海族則甘藿鰒魚可支魚。搜探後同日申時。一行齊登壇上。謹祭海神。掛帆旋歸。初五日酉時。萬戶船還泊三陟遠德面長五里。戌時倭學船二隻來泊。亥時下卜船一隻又來。初七轉泊待風所。初八還鎭。所產可支魚皮二令。 靑竹三箇。紫檀香二吐莫。 石間朱五升。本島圖形一件牒呈。上送備邊司。緣由馳啓。
정조 10년 · 강
命都監。勿許自願軍赴役。
정조 10년 · 목
敎曰。日前墓所都監堂上入侍。已有筵敎。墓役不許自願軍。時値盛夏。兼以旱炎此酷。雇用丁夫。或恐致傷。況無價應役之類乎。不徒此之爲然。渠輩願赴之心。予非不諒。而遭此大慽。職由否德。且於平日。實惠無絲毫之及民者。今若依願許赴。視同子來之役。則於予心。能不靦然乎。早欲提諭。及涉張大。故未果也。卽見本都監別單。昨今日連有自願軍赴役者。及今不言。必致滋多。以此傳敎。令本都監及京兆知悉。俾勿赴役。以便予心。
정조 10년 · 강
飭各都監速完工役。着意束濕。俾勿貽弊貢市。
정조 10년 · 목
敎曰。禮葬都監工役。別無浩大之事。豈可曠日遷就。斯速畢役後。匠手放送。其他臨時造作之物。待葬前始役。如是下敎之後。又復如前任他。各房郞廳監造官當拿處。別看役令都監堂上決棍。以此嚴飭禮葬都監。緞紬各種。雖已內下。諸凡所入物種。出自貢市人者。捧用給價之際。有一毫操縱之端。該掌官員隨現重勘。下吏亦當痛繩。已以此意。令貢市堂上。多歧廉察。隨聞論奏。令三都監知悉。各別束濕。俾無如前貽弊。
정조 10년 · 강
命墓所都監堂上勿待罪。
정조 10년 · 목
該都監狀啓。當日未時量。三物所甕家隧道閣材木所置不遠之地。牌將幕失火。延及材木。幾至盡燒。只餘春椽十四箇。隧道閣長椺三箇而已。此是前排年久之材。木燥火烈。頃刻之間。着手不得。所餘甚些。而甕家造成。定在十一日。期甚迫近。將無措辦之事。臣等不善董飭。罪合萬戮。惶恐待罪。材木推移之道。莫過於長山串大椽。而方有儲置者。卽令該曹輸送。而若或有尺數不足者。則訓禁兩營字內調密處䂨來。以完重役。恐合事宜。而亦不敢擅便。冒死馳啓。恭俟處分。本幕牌將失火之時。雖在役所。不可無罪。爲先重棍。字幕失火火丁二名。移送秋曹。各別重勘。竝爲馳啓。敎以。一時失火。不是異事。旋卽擈滅。極爲多幸。卿等勿待罪。火丁不必照律。自本都監嚴治。卽令戶判。區劃材木。以爲及期措備之地。卿等知悉事回諭。
정조 10년 · 강
召見戶曹判書趙時俊于誠正閣。
정조 10년 · 목
敎曰。甕家隧道閣材木區劃之時。長廣圓徑。設或不齊。勿拘補編及儀軌尺度。役便鳩聚。量宜拮據。以爲速完之地事。令該都監知悉趙。時俊以尙衣提調啓言。今秋冬等寢席次邊兒席及縇袱次紅紬。當自本院封入。而戊申前例。無可考文跡。壬申則依常時進獻。今番當遵壬申乎。從之。又啓言。本院壬申前例。各 殿各 宮節日 誕日進獻各色吐紬。服制未盡前。皆以白色內入矣。來秋夕 王大妃殿進上。當用色吐紬。而大殿 惠慶宮中宮殿進上。依壬申例。以白色擧行乎。從之。○敎曰。輿士軍所着白鶴氅。自都監造給。巾鞋自備。載錄儀軌。今番則何以爲之乎。自都監詳考各年前例草記。○禮葬都監啓言。取考各年謄錄。則輿士軍所着白鶴氅。自工曹進排。前排中不足數。報戶曹造作。知委工曹。從實數取用。而工曹見在前排。不過八十餘件。今亦不可不加造。敎以。以此意。令輿士大將知悉。俾無自備之弊。○墓所都監啓言。內下銀代錢一千五百兩及訓局分定木十同。輸來本都監。而各項役事。極其浩大。匠募等朔布。雖計日以給。今幾垂盡。各道分定木代錢。合爲八千一百兩。而道路稍遠。尙無一來。 賑廳錢三千兩。先爲貸用。待各道錢畢到。請卽還報。從之。○禮曹啓目。發靷所經各門道路橋梁名山大川設祭處。 兵曹摘奸書啓及前例參酌磨鍊啓目後錄。依此施行。請令禮葬都監。專掌檢飭。應行諸事。各該司及京畿監司處分付。一宣仁門。一大廣通石橋。一崇禮門。一崇禮門五十神位。一靑坡川。一通望靑溪山冠嶽山龍山江。 以上發靷時先行奉常寺。又啓言。發靷時路祭所。崇禮門外西邊。以此擧行事。請知委各該司。從之。
정조 10년 · 강
命荏子島僉使方泰逈。 智島萬戶崔昌福。嚴飭赴任。
정조 10년 · 목
兵曹啓言。 包伊萬戶金道佺。父病沈重。呈狀乞遞。請依例罷黜。從之。敎以。謀避不赴者。卽其地定配。昭載法典。而旣云親病。且聞本曹言。曾有草記之例云。雖不直施當律。渠輩焉有處義。此時呈狀。必有意思。究厥所爲。萬萬痛惡。若此則伊時陞資及承傳。皆歸勿施。都提調以下。亦當辭賞乎。所當嚴棍。卽其地勿限年定配。而所趑趄者。追念其時承傳之名。爲先承傳案墨名。因此思之。 荏子島僉使方泰逈。智島萬戶崔昌福。尙不下直。亦必有甚麼意思。亦甚無嚴。今若嚴處。則伊時承傳皆不用。今姑參酌。使之卽刻內辭朝。星火赴任。萬一遲滯。令帥臣先爲決棍後狀聞事。分付。
정조 10년 · 강
敦諭判府使徐命善。
정조 10년 · 목
承旨李謙彬書啓。臣馳往傳諭于徐命善處。則以爲。一日之間。恩諭三下。情窮辭竭。跼高蹐厚。第念兩疏中數三句語。有非人臣所可忍聞者。一邊言者之疏。傳播國中。一邊被論之人。晏然入城。聞者之唾罵。姑舍是。其放恣無忌。當作何狀。至若訓局總察。在臣去就。猶屬餘事。臣旣以嶺海鈇銊。爲一伸之期。 江村鄕廬。爲畢命之所。軍務之曠廢。適添臣罪。何足爲進身之階梯乎。顒俟威命云矣。臣旣承偕入之命。姑爲仍留。敎以。卿欲遐予棄乎。否則何聽予昧昧乎。近日予雖寬譬。此時實難酬應。而因卿不出。昨夜亦至撤漏。卿若念及於此。去就之難安。恐不可顧也。卿之去國。凡幾日矣。想卿棲屑江千。不遑寧處。予何嘗一刻忘于懷。而卿豈忍恝然長往。不思所以副予志之道乎。予言至此。更何多誥。卿須幡然改圖。卽日造朝。仍爲登對。聽予面諭事。卿其更爲傳諭。期於偕入。○敎曰。詞訟劇地。許久廢坐。日前飭敎。不啻丁寧。則何如是一向引入乎。刑曹判書徐浩修從重推考。牌招申飭行公。違牌勿爲呼望
정조 10년 · 강
飭兵曹參判尹尙東行公。
정조 10년 · 목
無端違牌。番次苟簡故也。
정조 10년 · 강
有政。吏曹判書李命植。參判趙時偉。 參議金宇鎭進。
정조 10년 · 목
以李崇祜爲大司諫。 金履素爲知敦寧。 李時秀爲大司成。 李昌漢爲戶曹參議。邊慶遇爲長淵縣監。
정조 10년 · 목
自五月三十日。至六月初四日。往診三十六處內。男壯一人。男弱三十四人。女弱十七人。命藥二十一張。給藥二十四處。 安神丸十丸。 牛黃膏二十二丸。服藥十四貼。來問二百二十三處內。男壯十三人。女壯十六人。男弱一百七十七人。女弱七十二人。命藥一百五十四張。給藥二百八處。 安神丸七十九丸。 牛黃膏七十丸。服藥二百六十二貼。以上惠民署。往診二處。男弱一人。女弱一人。命藥一張。給藥三貼。 安神丸五丸。來問七十七處。男壯七人。男弱四十一人。女壯五人。女弱三十六人。命藥七十七張。給藥一百五十四貼。安神丸七十九丸。 以上典醫監。
정조 10년 · 강
放時囚前判官朴綏源。配前府使洪彥喆。
정조 10년 · 목
綏源。殺獄不卽檢驗罪。功議各減一等。笞四十收贖。付過還職。彥喆。還穀及作代捧罪。功減一等。告身盡行追奪。徒二年半。又五年禁錮。 狼川縣定配。
정조 10년 · 목
卯時。梓室加漆二十二度。
정조 10년 · 강
召見魂宮都監堂上于誠正閣。
정조 10년 · 목
都監堂上徐有隣。以司僕提調啓言。輦輿駕轎改裹仍用等節。已依下敎擧行。而其中有未及稟定者。駕轎涼座子及倚子蹯掌。卽草綠禾紬。挾窓所塗。卽草綠紗。三面面紗。卽靑紗。綠色靑色與紅色有異。似當仍舊。何以爲之乎。敎以。幷仍用。又啓言。駕轎案息。係是紅禾紬。席座子及倚子蹯掌。係是花紋。請紅禾紬代以藍禾紬。花紋席代以別紋席。從之。又啓言。寶馬所蓋。係是紅氊。請以黑氊或靑氊代用。敎以。所用紅氊。以黑綿布裹用。
정조 10년 · 강
命墓所局內位田給代。民田給價
정조 10년 · 목
該都監狀啓。卽接高陽郡守柳曾養所報。則內火巢垓字。才已畢鑿。而局內田土。詳細尺量。則都數爲二十三結九十六負一束。而靑坡驛馬位田十結四十六負三束。西永庫位田五十七負五束。禮賓寺位田二結八十六負六束。民田十結五負七束。入於定界云矣。位田則使之給代。民田則折價分給之意。令該曹擧行。外火巢則地方官以祈雨祭還官。以致遲延。敎以。給代給價數爻。令該曹草記。
정조 10년 · 목
敎曰。續遣宰臣。屢致至意。方切臨軒之思。苦竢造朝之奇。不料遐心愈堅。巽啓又到。以卿體國之誠。何其捨予至此也。君臣之間。貴相知心。予則每以實心待卿。不事文具。悉諭肝膈。而卿則猶不免拘於俗套。一味巽讓。無意變動。此豈平日所望於卿者哉。卿之所執。設有至難强之情。必可辭之義。予則以爲不然。顧今墓所已定。靷期且涓。中外臣僚。無不來集。則卿又異他。何顧小節。不思大體。鞠躬盡瘁。大臣之道。召不竢駕。古人之義。況予悲疚之中。豈欲泚筆。況此貽慽之端。第以國事孤危。倚毗無所。思卿一念。如水滔滔。卿何不念及於此。幡然入來。以慰予今日之懷耶。言竭意窮。更不多誥。卿須諒予至懇。用副日夕虛佇之望。仍命此敦諭。使偕來宰臣傳諭。期於偕入。○刑曹參判蔡弘履書啓以爲。敬奉聖諭。更爲傳諭于判府事徐命善。則以爲。以臣罪負。尙遲誅戮之典。反紆敦召之眷。近侍亞卿。相續來守。此其國體之壞損。人心之拂鬱。更無餘地。嗚呼此何。時也。苟有一叚憂愛之誠。豈容以區區去就。仰貽聖衷煩惱之端。而臣之頑不知動。矢心守死者。足驗其萬不獲已之實狀。惟是數日之間。溫諭荐降。拔之衆討之中。施以家人之禮。至若捨予二字。奉讀及此。聲淚俱發。寧欲卽地奮飛。一瞻耿光。退伏常憲。少謝積愆。而公議至嚴。鐵限在前。如蒙終始曲諒。亟收偕來之命。仍勘當被之律。則臣當沒齒田間。歌詠聖澤云矣。臣旣承偕來之命。姑爲仍留。敎以。卿何若此。卿何若此。此時困我。是豈平日所望於卿。今夜又値發巡當次。元戎重任。一向抛置。在卿心安乎否乎。見今夜漏已下。未暇支辭敦勉。卿須諒予至意。卽日入城事。偕來承旨傳諭。卿則與大臣偕入。○戶曹啓言。卽接廣興倉所報。六月朔祿俸。更爲輸納于判府事徐命善所住處。則以爲。太倉常廩。有非罪累賤臣所敦領受者。不爲領受云。何以爲之。敎以。令倉官更爲輸送。○政院啓言。訓鍊都監敎鍊官來言。今日本營發巡日次。而總察都提調徐命善。方在江郊。不得擧行。云何以爲之。敎以。方又措辭敦勉。而大臣門限前如不入城。大將姑爲入來發巡。
정조 10년 · 강
命以初八日設祈雨祭。
정조 10년 · 목
敎曰。初一日鋤雨。旣乏霑潤之益。伊後數日。烈陽杲杲。見今秧節已過。一霈尙靳。言念民事。豈勝渴悶。禱雨之擧。不容少緩。不卜日。當遣近侍。設祭于木覓三角漢江。明日則 國忌受香相値。再明日使之受香。諸執事另擇。祝文令文任撰進。昨見畿伯狀聞。再昨朝間有犂雨所得處云。然則列邑所得雨澤。必有多寡。令道伯隨其緩急。自明日先卽虔禱之意知委。際又見錦伯狀聞。日昨雨澤。營下所得。至過三寸餘云。道內列邑。果皆均霑。而祈雨祭亦已停止乎。令廟堂行會錦伯處。使卽具由狀聞。
정조 10년 · 강
兵曹參判尹尙東疏辭新資。賜批。
정조 10년 · 목
疏略曰。皇天不弔。春宮邸下。奄棄銅闈。震剝崩霣。寧欲無生。而抑又有情私之萬萬哀痛者。臣於向日。混被罔功之賞。濫躋非分之秩。未及辭遜。遭此罔極。豈科稀世之殊榮。反爲終身之至慟。荐承促敎。冒沒肅命。而仍因蹲據。實是私心之所不能忍者。伏乞收還新授資秩。批以。何使予徒增疚懷。勿辭行公。○敎曰。事件各異。徒添貽慽之端。聞此敎。諸臣豈更煩陳。政院亦可捧入乎。此疏之後。受馬帖弦弓者。皆將次第請反還乎。此意皆令知悉。
정조 10년 · 강
大司諫李崇祜上疏。賜批。
정조 10년 · 목
疏略曰。臣民無祿。世子邸下奄違春宮。匝域含生。莫不悲號。伏念殿下。雖以達理之聖衷。克循節哀之群請。而仰念 殿宮之貽慽。俯顧國脈之靡依。必不無排遣不得處。嗚呼殿下今日所擔着。果何如也。若思古人所云如宗廟太后何之言。則一動一作。雖不欲自愛而不可得。然而方旱炎如熾之時。日臨殯宮。躬親細務。事煩損精。慮多傷神。伏願淵然深思。以平心省事。保養天和。爲今日第一務焉。嗚呼近日大小臣庶之悲憤冤號者。豈徒然哉。若使睿候初無積憊。藥路不至絕悖。則群情之騰沸。必不至若是甚也。而今玆禍變。專由於乳道之早停。熱劑之妄試。則彼醫之肉。孰不思食。臺啓所謂 宗社之罪人。卽是的確語。而閱月齊籲。尙未蒙允。一日不誅。則人心日激。二日不誅。則國法日隳。伏望亟允諸臺之論。少洩神人之憤焉。變出倉卒。事皆遑遽。儀註之未盡者。服制之有誤者。擧蒙追改。而獨於諸臣衰服之用白皮靴。未聞有議及者。齊衰朞年。服之重者。而乃同於緦小功之不擧屨號。引用視事之皮靴者。恐非禮意。雖云有已例之行。伊後諸臣獻議。特 敎追正。旣皆昭載補編。則莫重王家之禮。不可以末節而不論。下詢于知禮諸臣。趁今議定。俾無未備之歎焉。批以。疏辭可見卿憂愛之誠。另欲隨處理遣。醫官事。悉諭筵席。衰服不當用靴事。予意亦以爲然。觀於補編橫看圖固暸然而今番服制。一遵戊申謄錄。其後獻議及受 敎似未照管。而到今追改。在所審愼。令禮官博議時原任大臣館閣諸臣在外儒臣以聞。止
정조 10년 · 강
遣承旨詣 明陵奉審摘奸。局內諸 陵一體奉審。
정조 10년 · 목
卯時。梓室加漆二十三度。○敎曰。誌文書寫。以卿使之改付標。卿須知悉。仍命遣史官傳諭于領議政。又敎曰。哀册文書寫官。以檢校提學兪彥鎬改付標。改銘旌書寫官。以昌城尉黃仁點改付標。表石陰記書寫官。以工曹判書李性源改付標。
정조 10년 · 강
命各都監用下物種。依禮文燒火。
정조 10년 · 목
敎曰。甕家之制。古則屈木爲桶。間有傷人之患。因受 敎近用短桶。固非難得之材。至於隧道閣棟椽。亦皆體小鉤捧機所入數少。雖以私家言之。成事之後。輒皆燒火。則獨於此材。名以都監。用後還下。太甚苟且。封墓後甕家隧道閣鉤捧機等所入材木。本都監堂上一員。與三物所郎廳眼同燒火後狀聞。且以大小輿服色及下粧言之。按補編及正禮儀。大輿及輴之屬。於相城內庚地焚之。其通人臣用者不焚。近始聞之。服色外皆藏置度支云。旣垂禮制。且甚無謂。無論服色木物。幷令本都監堂上。與禮葬該房郎廳眼同。依禮文焚於庚地。他餘燒火物種。亦皆親執監焚。
정조 10년 · 목
前承旨李謙彬書啓以爲。敬奉聖諭。傳諭于判府事徐命善處。則以爲。昨於敦諭之下。附陳衷曲之懇。卽者承宣。臨宣聖批。此是夜漏後傳敎。丙枕又想緣臣而靡安矣。臣罪至此。何以自贖。臣苟有一分可進之勢。何苦而膠守迷執。仰貽此時之酬應哉。城闉一步。卽臣鐵限。惟願遄被嚴誅云矣。○敦諭曰。前後敦勉。旣悉心腹之諭。今又辭巽。尙無幡然之意。披讀未半。自慚誠意之淺薄。人臣事君。廉防雖顧。義分反重。況大臣國耳忘身之道。與庶僚硜硜自好者。本有間焉。而卿則尤以休戚之義。濟之忠謹之悃。今若過引。終始邁邁。則是豈古人先公後私之意哉。嗚呼國勢之岌嶪。言之先涕。倚毗之無所。思之益孤。卿若視國如家。則乃反棄予之至此耶。一日二日。上下相持。國體之壞損。果如卿言。而若知此箇義理。則何待予言之多誥。而必卽改鄙而造朝矣。因卿酬接。每夜撤漏。卿亦能安於心乎。虛佇之極。又此申複。卿須諒之諒之。卽日入城。用副至意。仍命以此敦諭。令偕來亞卿傳諭。期於偕入。
정조 10년 · 강
罷承旨李集斗職。以黃昇源代之。前望也。
정조 10년 · 목
敎曰。凡有偕來之命。無論史官承旨卿宰。與大臣同去就。造朝之前。毋得退去。自是常格。而徐判府事家敦諭。先遣承旨。次遣宰臣。意謂承旨尙在偕來所。夜下別諭。更令傳宣。而聞承宣初不稟啓。經自退歸云。此事未前聞。査問委折。則因承旨李集斗之書報。使之自外退去云。去就之指揮。擧措不緊格例之隳壞。關係非細。當該承旨罷職。雖因生疏之致。一從僚員之誤訓。亦不可無警。偕來承旨亦爲推考。
정조 10년 · 강
遞藝文提學徐浩修。以兪彥鎬代之。前望也。
정조 10년 · 목
以尹承烈爲左尹。朴天衡爲大司諫。 徐侃修爲茂朱府使。
정조 10년 · 강
遣吏郞。祈雨祭諸執事淸齋與否摘奸。
정조 10년 · 목
有防。以初六日亥時始雨。初七日子時至。測雨器水深四分馳啓。敎曰。夜雨近寸。而只以四分登聞。果何故也。且與驟雨有異。咫尺城圻。豈有多寡之殊。此必測量不審之致。卿則推考。後勿如是之意回諭。又以自子時至寅時所得水深三分馳啓。敎曰。當此宵旰悶旱之時。夜聞簷鈴。憧憧不能安寢。知七分水深。在於曉頭。而本營。則今於侵午之後。始爲登聞。已極稽忽。無論多寡。旣得雨澤。則禱雨之擧。停仍間無一言槪及者。此亦疏漏之一端。纔有問備之敎。姑不處分。其委折據實狀聞。
정조 10년 · 강
行祈雨祭。獻官。三角山左承旨黃昇源。木覓山右承旨趙衍德。漢江右副承旨尹行元。
정조 10년 · 강
遣承旨。詣受香所奉審摘奸。
정조 10년 · 목
辰時。梓室加漆二十四度。○禮曹啓言。謹按喪禮補編梓室加漆儀。初度則宗親文武百官進參。再度以後。只宮官進參昭載小註。而今番加漆時。臣曺曚未覺察。只長生殿都提調提調。殯宮都提調提調及都廳郞廳進參。宮官只入直進參事磨鍊矣。莫重儀文。不能致愼。不勝惶恐。初度已過。今無改磨鍊之道。而初十日全體加漆畢度時及來頭漆布後全體加漆畢度時。依初度時例。宗親文武百官及時任曾經師傅賓客輔養官春桂坊官員。使之全數進參事。請知委。敎曰。初度時入參人員。因筵敎磨鍊。予果錯看之致。卿等豈有引咎之端乎。初度時旣未如例。畢度時依此爲之。實爲便當。以此分付。○敎曰。殯所待令事知守樸原待令外。今番以朴昌彥加定。以渠曾有 孝明殿三年內擧行故耳。勿拘前例。令該曹限靷前。依元定守樸例。料米題給。○敎曰。前此申飭何如。今番擧行。亦皆一切省減。何論有例無例。觀此別工作別單。許多進排。皆從前例。不緊名色。不一而足。嚴飭之意。果安在哉。都監及別工作官員。更觀勤慢當處分。先以此意。嚴飭魂宮都監。
정조 10년 · 강
命都監別定牌將。看檢運石時諸節。
정조 10년 · 목
敎曰。浮石所工役。幾許就緖。而輸置之役。亦已始之乎。見今日熱如此。必須乘涼運致。俾無飮暑中暍之弊。令墓所都監。嚴飭浮石所監造官處。放牛吃穀者。曳車傷稼者。難保其必無。此弊一體嚴飭。仍自都監。別定牌將一二人。使之察飭。如是申飭之後。不遵飭令。有一毫貽弊之端。浮石監造官。輸石監造官等。自本都監。直以先汰後拿之意草記。
정조 10년 · 강
命虞主監造官。以本寺參上官差下。誌石監造官。以禮葬都監監造官差下。
정조 10년 · 목
敎曰。虞主造成。不必以本寺參下官別差監造官。正及判官中。以郎廳稱號啓下。原單子付標。表石誌石所監造官。以奉常寺啓下。亦無意義。以禮葬各房監造官中解事郞官一員。使之兼察刻磁之役。原單子亦爲改付標。
정조 10년 · 강
遞工曹判書李性源。
정조 10년 · 목
外梓室加漆時。提調二員都監進。一員殯宮進。無以推移進去故也。
정조 10년 · 강
以前判書李性源。魂宮都監堂上差下。
정조 10년 · 목
敎曰。魂宮都監堂上番次苟簡。禮判聞有實病。不爲仕進云。値今極熱。單番可悶。本都監堂上一員。加定啓下。
정조 10년 · 목
以兪彥鎬爲工曹判書。
정조 10년 · 목
刑曹參判蔡弘履書啓以爲。敬奉聖諭。傳諭于判府事徐命善處。則以爲敦諭荐降。開釋備至。奉讀以還。感涕自零。一日二日。尙此覊縻。恩數徒歸於屑越。情地秖益其危蹙。此臣所以席稿江干。惟以嶺海斧銊。爲究竟之期者也。王人之虛辱陋止。已是臣添罪之端。而今又近侍宰臣。左右相守。其爲國體之壞損。私分之迫隘。尤當如何。伏乞先收偕來之命。仍治違傲之罪。俾臣得以㴠泳聖澤。畢命田間云矣。敎以。因卿固執。添一酬應。卿若念予。豈忍若是邁邁。偕來承旨。已令入來。以便卿心。卿須卽日入城事。更爲傳諭。期於偕入。○戶曹以判府事徐命善六月祿俸不爲領受啓。敎以。更令倉官。更爲輸送。
정조 10년 · 강
命醫官鄭瑋拿處。鄭維常汰去。
정조 10년 · 목
承旨趙行德啓言。神農氏位版移奉事。昨有筵稟下批。而醫官不待擧條之啓下。任自移安。當該醫官。所當重勘。而本院請推之外。無他可施之罰。何以爲之乎。敎以。令該府拿處。又啓言。湯劑煎入後醫官錄呈。本院書出榻敎。而今於 王大妃殿進御人蔘粟米飮。誤以羅蔘書送。至有出榻敎頒布之境。事極痛駭。當該掌務官。請令攸司科治。敎以。如是擧行。所爲萬萬痛駭。爲先汰去。令該院卽爲差代。
정조 10년 · 강
備邊司。以諸道狀本回啓。
정조 10년 · 목
備局啓言。頃因武兼李天林所懷。丹城糴多之弊。分付道臣。作錢移轉間。從便擧行後狀聞之意。覆啓行會矣。觀此慶尙監司鄭昌順狀啓。則以爲。本縣還穀。爲二萬三千餘石。以應分之數。排比於三千餘戶。則一戶所受。不過爲三四石。不至爲弊。作錢與移轉。俱非可論。以道內糴弊言之。則如尙州等九邑。穀多民少。爲弊滋甚。欲移轉則殆同移疾。欲移沿邑。則轉輸無路。欲貿遷則賤賣貴貿。國穀見縮。年前道臣貿遷之請。雖蒙許施。尙今因循者。良以此也。今若以山邑虛殼之還。作沿邑稍精之穀。則價有高低。石數雖縮。數年之後。幷耗計之。則足當元數。請令廟堂稟處矣。丹城縣減穀一款。今姑置之。至於尙州等九邑還穀事。變通無路。誠如道臣所論。今若輕價發賣。重價移貿。則元穀之數雖縮。目下之弊又除。而糶糴法意。本自嚴重。如從道臣之議。許以販賤賣貴。則來頭之弊。不可勝言。難以輕議。而九邑還弊。不可一切抛置。若就九邑之中。較量穀簿之多寡。弊瘼之淺深。當賣數爻。逐邑排定。開倉前嚴飭各邑。以精實擇捧。則山賣沿貿之際。價不甚懸。糴亦無縮。又許以春以錢俵。秋以穀斂。仍減當年耗條。則可使山邑除弊。沿民無冤。請以此意。分付道臣。與山沿守宰。爛商便否。狀聞後稟處。從之。又啓言。頃因訓鍊僉正李潤集所懷。楸子島設置別將便否。令道臣論理狀聞之意。覆奏分付矣。觀此全羅監司李在學狀啓。則以爲。楸子島幅員。不過二十餘里。有田四十餘結。畓四十餘結。而皆是成均館收稅之地。居民二百餘戶。以船爲家。一年糧柴。候風貿入。藉令移粟分給。無以及時備納。則置倉糶糴。其勢末由。至於防守之道。詗察之方。付之一箇土校。一番變通。實合事宜。而旣無兵船防軍。則僉萬戶之設置。非可遽議。若依黑山島例。陞爲實別將窠。則料布分排。將以本島所出。作本島之所需。該島所在成均館稅錢六百兩。均廳漁稅錢一百兩。推移劃付。則可以從略排比。請令廟堂稟處矣。目今經費錢穀之多數創出。有難輕議。且於措置之道。不得便宜之方。遽將七百兩錢物。徒存實別將名號。則京各營將校。擧皆厭避。而鄕軍門久勤。必致茍充。夫如是。則反不如土着人之備諳事情。慣熟風俗。若使地方官。就本郡鄕武中。親自選取。備三望送于道臣。 道臣擇其解事可堪者。成帖差送。在任時朔料。以會付穀量宜加給。準瓜後勤幹擧職人。鄕任軍任中。報巡營陞差。則別將之盡心檢察。營邑之隨事董飭。顯有勝於前日。以此定式施行。而其加料陞差等節目。請令道臣。酌量磨鍊。枚報本司。從之。○戶曹啓言。觀此慶尙監司狀啓。則以爲。寧海新府使李寅爕到任後。以盈德縣令尹耆東定差員。眼同反庫。則祭卯還上各穀。反作爲一千三百四十八石零。代捧爲五千五百五十九石零。當該監色。自臣營從重勘處。至於反作各穀。刻期督徵。而當此農節。民間形勢。實所難辦。姑待秋成。準捧計料。大扺該府。以沿海之邑。畓多田少。北闕輸來之粟。他邑移轉之穀。本非宜土。實爲民弊。常賑太一千石。依準折換作大米。小豆一百六十石。換作太。元會粟一千二百石。換作租。菉豆五石零。換作小豆。至於關西唐稷。旣非宜土。數且至少。以租陞作。不害爲從便之道。竝令該曹。稟旨分付矣。依準折換作。在所不已。而旣以太換米。又以小豆換太。乃以小豆換太。又以菉豆換小豆。無異以本色換本色。其間委折。使之更爲狀聞後稟處。代捧之穀。待秋一依會錄數。竝還本色之意。請嚴飭道臣。從之。
정조 10년 · 강
命咸安郡被燒民家。拔例顧助。
정조 10년 · 목
慶尙監司鄭昌順。以咸安郡民家三十六戶失火馳啓。敎以。農時民戶之被燒。極爲矜慘。令道臣拔例顧助。斯速奠接。俾無一民之失所。
정조 10년 · 강
正言宋煥德上疏。賜批。
정조 10년 · 목
疏略曰。 宗社不幸。离明奄晦。此何事也。前後保護之方。試藥之道。試以藉藉於閭巷道路者言之。醫官之罪。萬剮猶輕。以渠輩妄率之致。遭此 宗社罔極之變。雖非國家之三尺。渠何敢一時自立於天地之間哉。殿下雖以不欲歸罪於饑風之輩爲敎。而焉有負罪如此。而終不置極律者乎。伏願亟施王章。少洩神人之憤焉。臣於前諫長李謙彬之疏。尤有所萬萬駭痛者。伊日諸臺事。誠如諫長之言。則壞了臺閣極矣。陳章論人。夫孰曰不可。而其疏乃曰。人生修短。雖係天命。此則於敵以下。所不可忍言者。而其可以此等說。向君父說道耶。又曰。悲冤崩迫。無所歸咎。臣讀之未半。不覺心寒。是何言也。今日至冤之禍變。自有執其咎之人。則所謂無所歸咎者。欲幷與醫官。而歸之無咎耶。諫長之意。臣誠莫曉。竊以爲。前諫長李謙彬亟施譴削之典。斷不可已也。批以。首陳事。何必煩聒。附陳事。字句抉摘。本非美事。
정조 10년 · 목
疏略曰。伏以文孝世子誌文撰進。臣旣承命矣。庶幾竭犬馬之力。以自效於終事。卽閣吏來宣御製行錄下者。跪讀未半。不覺聲淚之俱發。伏惟聖上。以人倫之至情。發揮天成之睿德。藏之玄隧。可以慰孝思。垂之靑史。可以垂百世。決非臣等所敢贊一辭於其間。謹稽 肅宗辛巳。 仁顯聖母誌文製述官。初以大提學李畬啓下矣。及夫 御製行錄之下也。畲上疏請以行錄作爲誌文而蒙許。以今揆古。實爲先獲。且伏念 永陵誌文。 懿昭墓誌文。皆是 先大王御製。則今此御製行錄之作爲誌文。尤有合於紹先之聖孝。伏願亟降明旨焉。臣於戶曹判書趙時俊疏。有不勝訝惑。而繼之以顰蹙者。臣僇人也。凡於朝廷大事。何敢語到。而伊日筵奏。非得已也。噫噫始終慶哀之際。國人之憤冤層積。臣每一念至。心骨俱痛。以此心當此時。驟聞駭愕之說。言端旣及。不免衝口而發。亦天理人情之所不得不爾也。在彼道理。只合反省竦縮。自服妄錯。而今反以危懍之說。䆟易加人咎臣。至引古名碩論 山陵事以自解。則嗚呼何其不思之甚也。雖然人之爲言。至於如此。臣安得晏然而已乎。伏乞亟命治臣之罪。以爲妄言者之戒焉。批以。昨日錄示筵敎。特隨思呼寫者。元非記載之體。不必以此仍用。雖有戊申壬申已例。到今更難就此點竄。疏末附陳事。筵奏已涉駭聽。疏辭又何不量。卿其勿辭。斯速撰進。
정조 10년 · 강
掌令李太亨上疏。賜批。
정조 10년 · 목
疏略曰。議藥醫官之罪。旣已臚列於啓辭中。臣不更事煩陳。而若其負犯。萬戮猶輕。伏願卽賜處分焉。臣伏見今番歲抄。有前縣監鄭澤孚敍用之命。竊不勝訝惑之至。締結劇逆之奴傔。差除要任。厚資衣食。其爲情狀。放肆無嚴。而若其綢繆和應之情節。一不究覈。徑先島配。雖以其時傳敎觀之。已是寬大之典。而數年之內。蒙宥給牒。至於今日。又復敍用。以聖上㴠濡之仁。雖有咸宥之命。其在出納之地。宜有覆難之論。而側聽無聞。臣謂鄭孚敍用之命。亟令還寢。其時喉院之臣。亦施譴責之典。斷不可已也。批以。 鄭澤孚事。承宣事。幷不允。
정조 10년 · 강
遞承旨金頤柱黃昇源尹行元。以沈豊之李亨元徐龍輔代之。前望也。
정조 10년 · 목
頤柱因掌令李太亨疏。以其時該房陳疏徑出。敎以。揆以處義。宜欲一伸。都承旨左承旨右副承旨許遞。
정조 10년 · 강
命敍侍從堂上堂下違牌坐罷人。
정조 10년 · 강
命墓所都監丁字閣正殿外。皆用常瓦。鋪陳塗禙。務從省減。
정조 10년 · 목
敎曰。墓所都監造成之役。丁字閣以下齋室各殿燔瓦之役。如未盡燔。則依戊申年例。竝用常瓦無妨。如已燔造。則丁字閣正殿外。皆以常瓦爲之。御齋室鋪陳。則房廳退白紋席靑縇。內齋室鋪陳。則房廳幷白紋席靑縇。而退則草席靑縇。其外各處。草席白縇。廳則幷勿爲之。內外齋室塗禙則正排用楮注紙。其外各處正排用白紙。
정조 10년 · 강
臨殯宮。召見都監堂郞。命宣諡日子。以念後推擇。
정조 10년 · 목
敎曰。諡册文哀册文誌文草圖書入啓節次。今番幷除之。宣諡日子。以念後推擇。○該曹啓言。宣諡日子。令日官推擇。則賜諡殯宮今六月二十五日午時。改銘旌同日酉時爲吉。諡册印自都監內入同月二十三日卯時。內出同月二十五日卯時爲吉云。以此日擧行事。請知委。敎以。內入內出節次除之。當日直自都監陪進。又以賜諡習儀節目啓。敎以。習儀置之。此節目勿施。○禮葬都監啓言。諡册文。今當正書入刻。而謹考喪禮補編。上玉册諡册時規式釐正 綸音有曰。玉册竹册中稱遣臣者。只稱爰命使臣。勿書官職姓名事。一體定制。今此製進本草中玆遣臣某四字。以爰命使臣付標。請更爲啓下。敎以。曾以此事有筵敎。而不善考奏。致有此草記。當該堂上推考。又啓言。虞主造成監造官。表石誌石監造官。例自奉常寺分差。不以單子啓下。故今無改付標之事。虞主所監造官。以奉常寺正李敏采差下。表石誌石所監造宮。以本都監監造官金載謙差下。請使之察任。允之。○墓所都監啓言。浮石輸置。必須乘涼。俾無飮暑中暍之弊。放牛吃穀。曳車傷稼。一體嚴飭事命下矣。臣等爲慮此弊。己遣將校一人。各別申飭矣。卽接輸石所監造官魚在沼手本。則石物輸致之際。路傍民田所傷者。不過爲一二塍云。故別定將校二人。更爲摘奸。其所傷田穀。數甚零星。從其農民之公論。折價五兩以給於本主處。牛隻則未當中路淹滯。故別無吃穀之弊。圓柱礎昨已畢到。月臺石已輸入者。幾至三分之一。石物之許多輸運。實㑥農之慮。如有不謹之事。則草記論罪計料。敎以。今番墓役。不欲一分貽弊小民。卿等體予此意。各別察飭。或有放牛吃苖。驅車蹯禾者。小則牌將科罪。大則監造官論勘。依前下敎。惕念擧行。間或運致大石。有踐蹯田塍之弊。此則這卽給價。俾無一民之失業事。更須着念。又啓言。監造官黃瑗。身病猝重。勢難董役。請今姑改差。以洗馬鄭述仁差下。使之察任。允之。
정조 10년 · 목
刑曹參判蔡弘履書啓以爲。敬奉聖諭。傳諭于判府事徐命善處。則以爲。冒罪哀籲。天聽愈邈。不但臣誠意淺薄。未能孚格之致。抑臣窮命所關。謂之何哉。臣之事殿下。以父子而不以君臣。以家人而不以朝紳。卽殿下之所俯燭。頂踵毛髮。不欲自有。進退辭受。一聽造化。何獨於今日處義。固守迷見。而誠以罔赦之負犯。尙未蒙重勘。徒恃寵靈。遽作放恣之行止。則人心之拂鬱。必將倍激。此臣之矢死窮廬。不敢爲冒進之計也。承宣召還。實仰體諒之洪私。而亞卿尙留。一時爲悶。伏乞幷命收還。下臣司敗。施以當律。不勝顒祝云矣。敎以。此敦諭。更爲傳諭。期於偕入。○敦諭曰。予之敦勉。意己竭矣。而卿之自引。去而愈堅。是何情志之不相孚至此也。試以卿書啓辭意。爲卿覆焉。噫以父子而不以君臣。以家人而不以朝紳云者。不但卿心可見。亦可謂予心先獲。而顧今時何如也。惟予懷又何如也。卿乃邈不相念。徒守一己之廉隅。使予日費酬應於悲疚之中。烏在其爲父子家人之意也。不欲自有。一聽造化云者。非徒足令人感歎。可知卿國耳忘身。而宰臣日諭。巽牘日上。使予虛佇之意。每歸紙上空言。烏在其不欲自有之意也。以卿休戚之義。尙邁邁如此。予尙何言。只歎誠意之不篤而己。噫國勢方孤。上下悲遑。而卿又去予。予將何心。卿若念及於此。必不待諄諄多誥。玆令更敷予心腹之諭。卿須體予至意。亟回遐心。幡然造朝。以副予如渴之望。
정조 10년 · 목
敎曰。今因祈雨事。欲問列邑雨澤多寡矣。因此聞畿伯言。日前朔寧失火。邑底民戶被燒。至於三百餘戶之多。公廨被燒。亦近百間。穀物被燒爲千餘包云。公廨穀物姑捨是。農時民戶之被燒。誠極矜慘。人命雖幸免傷。念渠輩失所遑汲之狀。如在目中。若無別般救恤之擧。將何以賴活奠居。年前西北兩邑失火。猶且拔例賙給。況邦畿咫尺之地乎。無論大中小戶。元恤典外。加給會付穀折米一石。麥嶺已過。催科方始。彼爛焦餘氓。於何辦納。倉儲之減縮。有未暇顧。被燒民人所受麥還。特幷蕩減。今番本邑之火。比往年楊根。不啻倍蓗。旣聞之後。烏可無慰諭安集之擧。而此時廚傳。亦係民弊。繡衣有難如例差送。方遣宣傳官。馳驛往諭。仍令發倉分給以來。亦令道臣。另飭守宰。斫給材木。斯速結構。形止使之報來後狀聞。向來蔥秀失火處。改構之役。不日告完。該倅之勤幹。尙今稱賞。況此倅屢典州郡。必當勤勵。何不若武倅乎。俾須竭力接濟。畢構前無得上來事。各別嚴飭。又聞漣川失火。幾近百戶云。亦甚矜慘。仍令下去宣傳官。轉往該縣。一體慰諭。別恤典及蠲還等事。依朔寧例擧行。給材結構之方。亦令着意擧行事。嚴飭。
정조 10년 · 강
吏曹判書李命植疏陳病狀。乞解本兼諸職。賜例批。仍命兼帶成均之任許遞。
정조 10년 · 목
敎曰。若曰有病故。則昨已赴政。疏中引疾。不過宿症。若曰有情勢。則成均之任。亦獲卸免。況泮堂處義。無關於銓地。此時如是瀆擾。殊未知所執之何居。吏曹判書李命植推考。亞銓之從以逡巡。尤無所據。參判趙時偉亦爲推考。更加申飭。斯速開政。
정조 10년 · 강
遞吏曹參議金宇鎭。
정조 10년 · 강
有政。吏曹判書李命植進。
정조 10년 · 목
以李鼎揆爲承旨。徐龍輔爲吏曹參議。尹行元爲大司諫。徐秉德爲司諫。李師濂爲掌令。柳畊任長源爲持平。趙錫穆爲獻納。金熙朝爲正言。金魯鎭爲刑曹判書。趙鼎鎭爲大司成。
정조 10년 · 강
遞承旨趙衍德。
정조 10년 · 목
批答誤爲添書。而循例捧入故也。
정조 10년 · 강
以李崇祜徐鼎修李時秀李家煥爲承旨。前望也。
정조 10년 · 강
命月食救食時。勿放火箭。
정조 10년 · 목
觀象監啓言。在前日月食初虧。在於日月未出之時。則例爲登高看候。趁卽放火。相報救食矣。今六月十六日月食初虧在於月未出之前。請別定監官員二員。登南山看候。月出時有虧缺之形。卽令放火箭相報。以爲救食之地。敎以。生光在戍初日入時。則食甚以前。雖欲候望。勢難爲之。放火箭一款置之。初虧時。但當就位整待。待看望伐金救食。
정조 10년 · 강
刑曹判書徐浩修疏陳情勢乞遞。賜批許之。
정조 10년 · 목
疏略曰。臣自來情勢。目下私分。夫豈有趨造周行之望。而只緣恩深拂拭。願結報答。水部飭敎。秋曹新命。不得不黽勉祗承。而因仍蹲冒。實非私義之所敢安。且今秋曹重囚之未完決者爲二度。而其中尹昕。卽臣之切姻。會推時急。而緣臣嫌不冒當。尙此遷就。此又臣應遞之一端。伏乞亟賜變通。批以。會推。勢難强爲。本職許遞。
정조 10년 · 강
四學儒生金孝稷等三百八十四人。疏論醫官之罪。請允三司之啓。賜批。
정조 10년 · 목
批以。執法之請。自有攸司。且以館學疏擧言之。學儒之獨且再籲。無已過乎。爾等退修學業。
정조 10년 · 목
辰時加漆四十一度。
정조 10년 · 강
召見大臣禮判于殯宮。
정조 10년 · 목
予謂判府事金熤曰。領相事豈不慨然乎。其疏不見則已矣。旣見之後。曾無一言。而今於筵敎後。始乃或請對或待命。徒爲瞻聆之惑。人心之疑而已。如其事係時急。則不卽言非矣。固不可一番待命而止矣。若只出於防微之意。則諸大臣之一時求對。亦豈不大可訝乎。以此以彼。不誠實極矣。熤曰。不誠之罪。時原任皆同矣。豈可專責於領相乎。臣亦知其疏意之殊常。而其情狀。則實未覷破矣。予曰。東馨之意。蓋驅秉鼎於夏賊之黨。而其語意句脈。實是凶徒之餘論。頃者筵敎所云逐鹿不見泰山者此也。其所謂向善何事。衛道何事等句語。是豈人臣之所可言者乎。彈一秉鼎。不是大事。而卽命削職者。意已有在。罷削人敍用時。東馨之獨不敍者。蓋欲使朝廷知之。予意則兩次明示界限。而諸臣則漠然不少驚動。此而如此。不久當有加於此之語。又不久當圖翻案。此義理寧有翻案之理哉。予不忍以此書諸傳敎。而向善衛道。反以言之。則其義當何如。此事言端。蓋因頃日筵中論故相李宗城諡號事而發矣。此相之諡。出於相簡之手。在所當改矣。予則以爲。此相不可無忠字之諡。而可以昭載國乘者也。丙申之獄。蓋甲乙之間。凶徒締結中官。欲圖其事。而予不從諸賊之發怒。政在於此。予之所秉是非姑捨。義理自義理。逆賊自逆賊。予不必盡說。而其醜言悖說不可形狀。畢竟盡賣其庄土而獻之。名曰士夫。而昏夜往來宦寺家。百計潛圖。以來頭某也爲某官。某也爲某爵。作一都目。列錄姓名。無難流入。天下寧有是耶。蓋不在其位。不謀其政。安有以東宮而論後日政令耶。予於其時。嚴辭斥之。然猶不悛。至以如此。則勢將仰徹上聽爲言。渠輩於是乎明知其贜案之綻露。反生兇計。所謂詬罵之說。不可污口泚筆。其時諸臣。孰不知之。師翰輩。乃於尙魯處分之後。乘隙而出。而其兇言。卽前萬古所無之逆。不特有浮於道顯。且相老之一字凶言。卽其百分之一。比於夏賊。尤有倍矣。予不欲如茶飯說去。而東馨所謂向善何事。衛道何事者。此何言也。蓋不入于彼。則必入于此矣。東馨之言。旣曰非向善。則其語意當何歸。秉鼎其時向善之說。何以謂不向善乎。秉鼎雖不可謂義理主人。而豈可不謂之向善乎。此箇事理。曉然易知。爲人臣子。如此之言。恣意忍書。而見之者。亦看如常談。則世道之不幸。容有極乎。明示此箇大防之不可犯。然後趨向可定矣。義理可明矣。且以東馨之踪地。豈有不知而書此句語之理。非但東馨而己。東馨之姻親族黨。亦必無不知之理。逐鹿不見之敎。雖出曲恕之意。而此句語有何難覷者乎。卿等若是泛看。則是無義理之世也。不知而書之。不知而見之。則其世當作何如世耶。卿等之知不知姑捨。筵敎之後。始爲請對待命。初旣不善。今又劻勷。然則將如年前賓啓之擧乎。此等義理。比若印板。夫豈有不知之理。予非欲相持也。不待請罪。欲用屛裔之典者。蓋不欲人命之傷矣。熤曰。臣等之相率求對者。蓋欲明正其罪也。東馨之罪。豈止於逬裔之典哉。不可不一問嚴處。不如是則無以懲戢矣。予曰。卿等始則雍容暇豫。今乃重其律名。是卿等文過之病也。求對請對。事面已極顚倒。古所云韓弘輿疾討賊。承宗斂手削地者。朝廷之擧措得宜故也。卿等之擧措若此。將何以服凶徒之心乎。如此句語。卿等旣無心看過。則事已誤矣。然則一箚亦足矣。何必更事張皇。節節皆不善也。所可泄泄者。予不能痛言。卿須傳于領相也。熤曰。東馨疏後。必謂楚國無人。今聞此言。必自畏怯矣。處分然後。始可懲戒。其效遠矣。予曰。卿等以此書紳。事關於此者。雖毫末必言之。至於他事。則雖或有大於此者。亦或有闊略者矣。予之歸咎領相。身爲元輔。怵畏機關者。是可慨然。今日之敎。予豈欲提起。而欲世上更不出東馨也。非欲起宿火也。此若放過。則有一層又加一層之慮。卿等以此銘心。○禮曹判書尹蓍東啓言。外梓室陪進。在於今二十日。而權安處所。旣多非便。更令日官推擇。則穿壙今月二十九日卯時。外梓室陪進閏七月初二日卯時爲吉云。請以此日時擧行。從之。○禮曹啓言。殯宮加漆排日。旣命退定矣。親書上字七月三十日卯時。結裹閏七月初三日辰時。更爲推擇。請以此日時擧行。從之。
정조 10년 · 강
以沈豊之趙興鎭李昌漢爲承旨。尹行元爲兵曹參知。前望也。
정조 10년 · 강
遣承旨。詣 永禧殿。奉審雨漏處。
정조 10년 · 목
敎曰。今聞奉審承旨言。雨漏處在於楹外椽端近處。旣無點漏滴之㾗。微有滲濕之跡云。更待來頭雨漏與否。修改似合愼重之道。只以墻垣有頉處。慰安祭設行之意。令該曹知悉。
정조 10년 · 강
命內醫院。藥用給價與度支相議。
정조 10년 · 목
內醫院啓言。別貿牛黃之不經筵稟或草記。直爲移文於該曹。雖曰謬例。大關後弊。自今一遵定式。實合事宜。而戶判所奏。亦有未詳本院事實處。大抵牛黃元貢。春等爲九十二部。秋等爲一百一部。而臘劑所用。雖有元貢外一百部。每有不足之患。故春秋等元貢條。各除置十七部零。不敢那移。已成事例。今年春等。亦已除置臘藥所用十七部零。則餘數與別貿中淸心元安神丸牛黃膏等。每劑所入之爲幾兩。進上都數之爲幾劑。昭載院錄。一按可知。今若不擧事實。而春秋兩等及臘劑所用一百部。混同擧論。謂無不足之理。則在春等。而秋等與臘劑所用。皆可以那移耶。本院之罪。則在於不經筵稟。直爲移文。而別貿一款。事勢之所不得已也。揆以事體。恐不可以該曹之斳持。一任貢人之呼訴。請從速上下之意分付。敎以。與度支相議爲之。
정조 10년 · 강
命推左參贊李命植。削首醫康命吉職。
정조 10년 · 목
李命植陳疏略曰。臣以曩叨藥院。別貿牛黃事。因戶判陳達。特下重推之命。別貿之未能草記。失職大矣。但牛黃之用下。別貿之多寡。每每移關於戶曹。則戶曹自當備知實數。而今乃混淪說去曰。斷無不足之理。實數旣如是不足。則謂之無其理可乎。又曰。後弊難言。藥院所需不足。則別貿例也。此而謂後弊。未知如何而後。方可無弊耶。斷無不足云者。疑怪之辭也。後弊難言云者。憂慮之謂也。白首殘年。爲人所疑怪所憂慮言之者。雖似容易受之者。不亦困惱乎。且目下危臲。非止一二。束帶彈冠。自顧發騂。伏乞特許鐫遞。批以。元擧條無語到提調。伊時問備。槪因特敎。卿忽如是噴★(口+薄)。大是意外。卿其勿辭行公。○敎曰。凡蔘黃別貿。勿論多少。無得自下分付。已於丙申間。旣有筵敎定式。違越固有罪。提調之罰止問備。付之生疏之科矣。今觀重臣疏本。誠非前日所知。戶判擧條。設有語及提調或掌務官之事。在重臣道理。付之相規之義。樂聞而受而爲過可也。況竝與定式有無。而戶判初不知之。只言別貿六十部之爲丙申後創有。特命以筵奏出擧條。仍書批答。使之頒布矣。重臣疏語。則條卞之說。無異被彈對駮者然。若此則自上不可問備一重臣。有司之臣亦不敢語到別貿事。朝體所在。決不可置而勿論。前提調李命植從重推考。本事之如是葛藤。一則首醫之不能檢下。二則首醫之從中訴訐。掌務官則業已勘處。當該首醫康命吉削版。以懲此輩愚濫之習。○義禁府以內醫院掌務官方泰逈。時在荏子島僉使任所。交代後拿來啓。敎曰。以乍赴旋遞之爲可矜。草記姑爲留中矣。近觀渠輩擧措。極爲頑濫。依草記拿來。
정조 10년 · 강
判下戶曹稅船臭載回啓。
정조 10년 · 목
該曹啓言。觀此忠淸監司金光默啓本。則光陽縣稅穀之臭載也。人物全活。船隻不破。故敗之奸計。難保其必無。在囚船格等嚴刑取服。晚時装發之罪。不可遞職而止。該縣監李宅永。令該府拿處。邑民鄭寔。稱以船主。初不乘船。而船價條七十兩。先爲取用者。極爲痛惡。待査實嚴刑懲勵後。米石準數徵捧。洪州牧稅穀之臭載也。人物旣渰死。穀數又準拯。則不可歸之故敗。而以制船不審愼之罪。監色沙格等。依例嚴刑三次後。量縮米卽爲分徵。該牧使柳甲基濫載晚發之罪。不可遞職而止。令該府拿處。地方官柳晦源。推諉隣境。慢於護送。拿問處之。以杜後弊。兩處臭載所拯米太。今已改色分給。幷與劣米太。待秋成捧納。而區別衙門。修成册牒報之意。分付該道與內司。他餘穀物。請令各該衙門稟處。從之。
정조 10년 · 목
卯時加漆四十二度。
정조 10년 · 강
分遣承旨。詣 永禧殿　寧陵奉審。